CELEX: 32016D0381
Language: da
Date: 2016-03-14 00:00:00
Title: Rådets afgørelse (EU) 2016/381 af 14. marts 2016 om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol

17.3.2016   
            
            
               DA
            
            
               Den Europæiske Unions Tidende
            
            
               L 72/53
            
         RÅDETS AFGØRELSE (EU) 2016/381
   af 14. marts 2016
   om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 100 og artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Søfartssikkerheden, den maritime sikring, forureningsforebyggelsen og leve- og arbejdsvilkårene om bord på skibe kan forbedres betydeligt, hvis forekomsten i farvande under medlemsstaternes jurisdiktion af skibe, der ikke lever op til standarderne, reduceres kraftigt gennem streng håndhævelse af relevante konventioner, internationale kodekser og resolutioner.
            
         
               (2)
            
            
               Selv om flagstaten har hovedansvaret for kontrollen med, om skibe overholder internationale standarder for sikkerhed, sikring, forureningsforebyggelse og leve- og arbejdsvilkår om bord, har rederiet ansvaret for vedligeholdelsen af skibets stand og dets udrustning efter synet med henblik på at opfylde kravene i de konventioner, som skibet er omfattet af. Flere flagstater har imidlertid svigtet alvorligt med hensyn til at gennemføre og håndhæve disse internationale standarder.
            
         
               (3)
            
            
               Kontrollen med, om de internationale standarder for sikkerhed, sikring, forureningsforebyggelse og leve- og arbejdsvilkår om bord er opfyldt, bør derfor som endnu et værn mod sejlads med skibe, der ikke overholder standarderne, også varetages af havnestaten, idet det dog erkendes, at havnestatskontrollens inspektion ikke er et syn, og at de relevante inspektionsskemaer ikke er sødygtighedsbeviser. En harmoniseret fremgangsmåde for Unionens kystmedlemsstaters effektive håndhævelse af disse internationale standarder over for skibe, der sejler i farvande under deres jurisdiktion og anløber deres havne, bør hindre konkurrenceforvridning.
            
         
               (4)
            
            
               I Europa-Parlamentets og Rådets direktiv 2009/16/EF (1) fastlægges Unionens ordning for havnestatskontrol, som omformulerer og styrker den hidtidige EU-lovgivning på området, der har været i kraft siden 1995. Unionens ordning er baseret på den struktur, der allerede er fastlagt ved Parisaftalememorandummet om havnestatskontrol (»Parisaftalememorandummet«), der blev undertegnet i Paris den 26. januar 1982.
            
         
               (5)
            
            
               For Unionens medlemsstaters vedkommende bringes visse procedurer, instrumenter og aktiviteter i Parisaftalememorandummet ved direktiv 2009/16/EF reelt ind under anvendelsesområdet for EU-retten. I henhold til nævnte direktiv bliver visse beslutninger, som træffes af den relevante kompetente instans under Parisaftalememorandummet, bindende for EU-medlemsstaterne.
            
         
               (6)
            
            
               Komitéen for Havnestatskontrol under Parisaftalememorandummet mødes årligt og træffer under sine forhandlinger beslutninger om visse spørgsmål, der har retsvirkninger.
            
         
               (7)
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet på forslag af Kommissionen vedtage en afgørelse om fastlæggelse af den holdning, der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger.
            
         
               (8)
            
            
               Da Parisaftalememorandummets forretningsorden gør det vanskeligt at fastlægge den holdning, der i henhold til artikel 218, stk. 9, i TEUF skal indtages på Unionens vegne i rette tid inden hvert møde i Komitéen for Havnestatskontrol, er det i dette tilfælde hensigtsmæssigt at fastlægge en sådan holdning, der omfatter retningsgivende principper og retningslinjer, for flere år ad gangen i sammenhæng med en ramme for præciseringen heraf fra år til år. Hovedparten af de emner, der drøftes på møderne i Komitéen for Havnestatskontrol, omhandler samtidig spørgsmål vedrørende havnestatskontrol og er generelt omfattet af en enkelt EU-retsakt, nemlig direktiv 2009/16/EF. Under de særlige omstændigheder, der gælder for Parisaftalememorandummet, er det derfor muligt at fastlægge den holdning, der skal indtages på Unionens vegne, for flere af disse møder.
            
         
               (9)
            
            
               Unionen er ikke kontraherende part i Parisaftalememorandummet. Det er derfor nødvendigt, at Rådet bemyndiger medlemsstaterne til at handle i overensstemmelse med den holdning, der skal indtages på Unionens vegne, og give deres samtykke til at være bundet af de beslutninger, der træffes af Komitéen for Havnestatskontrol.
            
         
               (10)
            
            
               Den nuværende metode, der bruges til at beregne den hvide, grå og sorte liste over flagstater, har vist sig at have uforholdsmæssige og utilsigtede konsekvenser for flagstater med små flåder. Samtidig har fremskridt med udviklingen af en alternativ beregningsmetode været langsomme. Det er derfor vigtigt hurtigt at udvikle en alternativ metode med henblik på at sikre retfærdighed.
            
         
               (11)
            
            
               Tekniske drøftelser og samarbejde med tredjelandsmedlemmer af Parisaftalememorandummet i Komitéen for Havnestatskontrol er af stor betydning for at sikre, at Parisaftalememorandummet er effektivt og velfungerende.
            
         
               (12)
            
            
               Denne afgørelse bør omfatte perioden fra 2016 til 2019 —
            
         VEDTAGET DENNE AFGØRELSE:
   Artikel 1
   Den holdning, der skal indtages på Den Europæiske Unions vegne på det årlige møde i Komitéen for Havnestatskontrol under Parisaftalememorandummet, når dette organ skal vedtage afgørelser, der har retsvirkninger, er fastlagt i bilag I.
   Artikel 2
   Præciseringen fra år til år af den holdning, der skal indtages på Unionens vegne på det årlige møde i Komitéen for Havnestatskontrol under Parisaftalememorandummet, foretages i overensstemmelse med bilag II.
   Artikel 3
   De medlemsstater, der er bundet af Parisaftalememorandummet, handler i overensstemmelse med den holdning, der skal indtages på Unionens vegne, jf. artikel 1, idet de handler i fællesskab i Unionens interesse.
   Artikel 4
   Denne afgørelse træder i kraft den 1. april 2016.
   Den udløber den 31. december 2019.
   
      Udfærdiget i Bruxelles, den 14. marts 2016
      
         
            På Rådets vegne
         
         M.H.P. VAN DAM
         
            Formand
         
      
   
   
      (1)  Europa-Parlamentets og Rådets direktiv 2009/16/EF af 23. april 2009 om havnestatskontrol (EUT L 131 af 28.5.2009, s. 57).
   
      BILAG I
      
         DEN HOLDNING, DER SKAL INDTAGES PÅ UNIONENS VEGNE I KOMITÉEN FOR HAVNESTATSKONTROL UNDER PARISAFTALEMEMORANDUMMET OM HAVNESTATSKONTROL
      
      
         Overordnede principper
      
      Inden for rammerne af Komitéen for Havnestatskontrol under Parisaftalememorandummet skal de medlemsstater, der er bundet af Parisaftalememorandummet, og som handler i fællesskab i Unionens interesse:
      
                  a)
               
               
                  handle i overensstemmelse med målene med direktiv 2009/16/EF, navnlig at forbedre søfartssikkerheden, den maritime sikring, forureningsforebyggelsen og leve- og arbejdsvilkårene om bord, ved kraftigt at reducere forekomsten af skibe, der ikke lever op til standarderne, gennem streng håndhævelse af relevante konventioner, internationale kodekser og resolutioner
               
            
                  b)
               
               
                  fremme gennemførelsen af en harmoniseret tilgang blandt medlemmerne af Parisaftalememorandummet til håndhævelsen af de internationale standarder for skibe, der besejler farvande under deres jurisdiktion og anløber deres havne
               
            
                  c)
               
               
                  samarbejde inden for Parisaftalememorandummet om at nå frem til en omfattende inspektionsordning og deling af inspektionsbyrden på en retfærdig måde, navnlig gennem vedtagelse af den årlige inspektionsforpligtelse, der er fastlagt i overensstemmelse med den aftalte metode, jf. bilag 11 til Parisaftalememorandummet
               
            
                  d)
               
               
                  arbejde inden for Parisaftalememorandummet for at opretholde passende kompetente myndigheder, der, f.eks. ved ansættelse, råder over det fornødne personale, navnlig kvalificerede inspektører, til inspektion af skibe
               
            
                  e)
               
               
                  sikre, at foranstaltninger, som vedtages inden for rammerne af Parisaftalememorandummet, er i overensstemmelse med folkeretten, og navnlig med de relevante konventioner, internationale kodekser og resolutioner vedrørende søfartssikkerhed, maritim sikring, forureningsforebyggelse og leve- og arbejdsvilkår om bord
               
            
                  f)
               
               
                  fremme udviklingen af fælles tilgange med andre organer, der udfører havnestatskontrol
               
            
                  g)
               
               
                  sikre sammenhæng med Unionens øvrige politikker, navnlig på områderne eksterne forbindelser, sikkerhed, miljø m.fl.
               
            
         Retningslinjer
      
      De medlemsstater, der er bundet af Parisaftalememorandummet, og som handler i fællesskab i Unionens interesse, bestræber sig på at støtte følgende tiltag inden for Parisaftalememorandummet:
      
                  A.
               
               
                  for at sikre, at Unionens ordning for havnestatskontrol fungerer gnidningsløst fra år til år i overensstemmelse med direktiv 2009/16/EF, vedtagelse af:
                  
                              1.
                           
                           
                              følgende elementer af skibets risikoprofil, der anvendes til at målrette fartøjsinspektionen:
                              
                                          a)
                                       
                                       
                                          den hvide, grå og sorte liste over flagstater i overensstemmelse med den formel, der er udviklet af Parisaftalememorandummet og anført i bilaget til Kommissionens forordning (EU) nr. 801/2010 (1)
                                          
                                       
                                    
                                          b)
                                       
                                       
                                          listen over anerkendte organisationers præstationer efter den metode, som Komitéen for Havnestatskontrol vedtog på sit 37. møde i maj 2004 (dagsordenens punkt 4.5.2)
                                       
                                    
                                          c)
                                       
                                       
                                          den gennemsnitlige fejl- og tilbageholdelsesprocent med henblik på formlen til fastlæggelse af rederiets præstationer på grundlag af bilaget til Kommissionens forordning (EU) nr. 802/2010 (2).
                                       
                                    
                        
                              2.
                           
                           
                              ændringer eller ajourføringer af Parisaftalememorandummets procedurer og retningslinjer, som har retsvirkninger, der er i overensstemmelse med målene med direktiv 2009/16/EF, navnlig at forbedre søfartssikkerheden, den maritime sikring, forureningsforebyggelsen og leve- og arbejdsvilkårene om bord
                           
                        
            
                  B.
               
               
                  udvikling hurtigst muligt af en alternativ metode til opstilling af den hvide, grå og sorte liste over flagstater for at sikre, at den er mere retfærdig, uanset flådens størrelse.
               
            
         (1)  Kommissionens forordning (EU) nr. 801/2010 af 13. september 2010 om gennemførelse af artikel 10, stk. 3, i Europa-Parlamentets og Rådets direktiv 2009/16/EF for så vidt angår flagstatskriterierne (EUT L 241 af 14.9.2010, s. 1).
      
         (2)  Kommissionens forordning (EU) nr. 802/2010 af 13. september 2010 om gennemførelse af artikel 10, stk. 3, og artikel 27 i Europa-Parlamentets og Rådets direktiv 2009/16/EF for så vidt angår rederiets præstationer (EUT L 241 af 14.9.2010, s. 4).
   
   
      BILAG II
      
         PRÆCISERING FRA ÅR TIL ÅR AF DEN HOLDNING, DER SKAL INDTAGES PÅ UNIONENS VEGNE I KOMITÉEN FOR HAVNESTATSKONTROL UNDER PARISAFTALEMEMORANDUMMET OM HAVNESTATSKONTROL
      
      Forud for hvert årligt møde i Komitéen for Havnestatskontrol under Parisaftalememorandummet træffes de nødvendige foranstaltninger til, at den holdning, der skal gives udtryk for på Unionens vegne, tager hensyn til alle relevante oplysninger, der er fremsendt til Europa-Kommissionen, samt ethvert dokument til drøftelse, der henhører under Unionens kompetence i overensstemmelse med de overordnede principper og retningslinjer i bilag I.
      Med henblik herpå og på grundlag af disse oplysninger fremsender Kommissionens tjenestegrene i rette tid inden mødet i Komitéen for Havnestatskontrol et forberedende dokument, der fastlægger enkelthederne i Unionens påtænkte holdning, til Rådet eller dets forberedende organer med henblik på drøftelse og godkendelse.